Document ID: 32011D0884

Reference:
23.12.2011
ET
Euroopa Liidu Teataja
L 343/140
KOMISJONI RAKENDUSOTSUS,
22. detsember 2011,
erakorraliste meetmete kohta seoses lubamatu geneetiliselt muundatud riisiga Hiinast pärit riisitoodetes ning otsuse 2008/289/EÜ kehtetuks tunnistamise kohta
(EMPs kohaldatav tekst)
(2011/884/EL)
EUROOPA KOMISJON
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 28. jaanuari 2002. aasta määrust (EÜ) nr 178/2002, millega sätestatakse toidualaste õigusnormide üldised põhimõtted ja nõuded, asutatakse Euroopa Toiduohutusamet ja kehtestatakse toidu ohutusega seotud menetlused, (1) eriti selle artikli 53 lõiget 1,
ning arvestades järgmist:
(1)
Euroopa Parlamendi ja nõukogu 22. septembri 2003. aasta määruse (EÜ) nr 1829/2003 (geneetiliselt muundatud toidu ja sööda kohta) (2) artikli 4 lõikes 2 ja artikli 16 lõikes 2 on sätestatud, et geneetiliselt muundatud toitu ega sööta ei tohi viia liidu turule, kui selleks ei ole vastavalt nimetatud määrusele luba antud. Sama määruse artikli 4 lõikes 3 ja artikli 16 lõikes 3 on sätestatud, et geneetiliselt muundatud toidu ja sööda jaoks ei või anda luba, kui ei ole asjakohaselt ja piisavalt tõendatud, et kõnealune toit ja/või sööt ei avalda kahjulikku mõju inimeste või loomade tervisele ega keskkonnale, ei eksita tarbijaid ega kasutajaid ega erine asendatavast toidust või söödast niisugusel määral, et selle tavapärane tarbimine võiks põhjustada inimestele või loomadele toitainevaegust.
(2)
2006. aasta septembris leiti Ühendkuningriigist, Prantsusmaalt ja Saksamaalt Hiinast pärit või sealt saadetud riisitooteid, mis olid saastunud lubamatu geneetiliselt muundatud riisiga „Bt 63”, millest teatati toidu- ja söödaalase kiirhoiatussüsteemi kaudu. Vaatamata kõnealuse geneetiliselt muundatud organismi esinemise kontrollimiseks võetud meetmetele, millest Hiina asutused teatasid, tuli hiljem veel mitmeid hoiatusteateid lubamatu geneetiliselt muundatud riisi „Bt 63” leidude kohta.
(3)
Arvestades korduvaid hoiatusteateid ja seda, et Hiina pädevad ametiasutused ei andnud piisavaid tagatisi, mis oleksid kinnitanud, et Hiinast pärit või sealt saadetud riisitoodetes ei ole lubamatut geneetiliselt muundatud riisi „Bt 63”, võeti vastu komisjoni otsus 2008/289/EÜ, (3) millega kehtestati erakorralised meetmed lubamatu geneetiliselt muundatud organismi „Bt 63” kohta riisitoodetes. Otsuses nõuti, et enne toodete turuleviimist peaksid käitlejad esitama asjaomase liikmesriigi pädevatele asutustele analüüsiaruande, milles oleks näidatud, et riisitoodete saadetis ei ole saastunud geneetiliselt muundatud riisiga „Bt 63”. Lisaks nähti otsuses ette, et liikmesriigid võtavad vajalikud meetmed, sealhulgas võtavad pistelisi proove ja teevad otsuses nimetatud meetodi kohaseid analüüse juba turul olevatest või importimiseks esitatud toodetest.
(4)
2010. aasta märtsis teavitas Saksamaa toidu- ja söödaalast kiirhoiatussüsteemi kaudu uutest riisisortidest, mis kandsid lubamatuid putukate resistentsust kodeerivaid geneetilisi elemente ning mille omadused sarnanesid GMO Kefeng 6 omadega. Seejärel tuli veel mitmeid sarnaseid hoiatusteateid, milles lisaks Kefeng 6 esinemisele teatati ka teisest putukatele resistentsest riisisordist, mis sisaldas GMO Kemingdao 1-le (KMD1) sarnaseid geneetilisi elemente. Kefeng 6 ja KMD1 ei ole lubatud ei liidus ega ka Hiinas.
(5)
Kõik toidu- ja söödaalase kiirhoiatussüsteemi kaudu edastatud teated edastati asjaomastele Hiina asutustele ning komisjon saatis neile ka 2010. aasta juunis ja 2011. aasta veebruaris kirja, milles nõuti hoiatusteadete suureneva arvuga seoses tegutsemist.
(6)
Toidu- ja Veterinaaramet tegi 2008. aasta oktoobris kontrollkäigu Hiinasse eesmärgiga hinnata otsuse 2008/289/EÜ rakendamist. Sellele järgnes teine missioon 2011. aasta märtsis. 2008. aasta missiooni järeldustest ja 2011. aasta missiooni esialgsetest tulemustest ilmnes ebamäärasus nende geneetiliselt muundatud riisisortide taseme, liigi ja arvu suhtes, mis võisid saastada Hiinast pärit või saadetud riisitooteid, ning seetõttu oli lubamatute GMOde edaspidise esinemise risk sellistes riisitoodetes suur.
(7)
Arvestades Toidu- ja Veterinaarameti 2008. aasta ja 2011. aasta missioonide järeldusi ning toidu- ja söödaalase kiirhoiatussüsteemi kaudu edastatud arvukaid teateid lubamatu geneetiliselt muundatud riisi kohta tuleks otsuses 2008/289/EÜ sätestatud meetmeid ka vastavalt täiustada, et vältida mis tahes saastunud toote viimist liidu turule. Seetõttu on vaja asendada otsus 2008/289/EÜ käesoleva otsusega.
(8)
Võttes arvesse, et liidus ei ole geneetiliselt muundatud riisitooted lubatud, on kohane laiendada geneetiliselt muundatud riisiga „Bt 63” piirduvas otsuses 2008/289/EÜ ettenähtud meetmete kohaldamisala ning laiendada seda kõikidele geneetiliselt muundatud organismidele, mida on Hiinast pärit või sealt saadetud riisitoodetest leitud. Alles tuleks jätta otsuses 2008/289/EÜ kehtestatud kohustus esitada proovide analüüsiaruanne ja analüüs, milles on näidatud geneetiliselt muundatud riisi puudumine. Siiski on kohane tugevdada liikmesriikide kontrolli suurema proovivõtu- ja analüüsisageduse abil, mille protsent peaks olema 100 kõikide Hiinast pärit riisitoodete saadetiste puhul, ning kehtestada toidu- ja söödakäitlejatele kohustus teha eelnevalt teatavaks saadetise füüsilise saabumise hinnanguline kuupäev, kellaaeg ja koht.
(9)
Tüüpiliste ja võrreldavate tulemuste saamisel on oluline osa proovivõtumeetoditel. Seetõttu on asjakohane sõnastada ühine proovivõtu- ja analüüsiprotokoll, et kontrollida Hiinast pärit impordis geneetiliselt muundatud riisi esinemist. Usaldusväärsete proovivõtumeetodite põhimõtted on sätestatud komisjoni 4. oktoobri 2004. aasta soovituses 2004/787/EÜ, mis käsitleb tehnilisi suuniseid toodetena või toodete koostises esinevate geneetiliselt muundatud organismide ja geneetiliselt muundatud organismidest toodetud materjalide proovide võtmise ja tuvastamise kohta seoses määrusega (EÜ) nr 1830/2003, (4) ning standardi CEN/TS 15568 või samaväärse standardi kohaselt pakendatud toidu puhul. Sööda puhul kohaldatakse põhimõtteid, mis on sätestatud komisjoni 27. jaanuari 2009. aasta määruses (EÜ) nr 152/2009, milles sätestatakse proovivõtu- ja analüüsimeetodid sööda ametlikuks kontrolliks (5).
(10)
Geneetiliselt muundatud riisi potentsiaalsete esinemisjuhtude arvu, kinnitatud määramismeetodi puudumise ning kvaliteedilt ja kvantiteedilt vastavate kontrollproovide puudumise tõttu ning selleks, et kontrolli hõlbustada, on asjakohane asendada otsuses 2008/289/EÜ kehtestatud proovide võtmise ja analüüsi meetod II lisas esitatud analüütilise sõeluuringumeetodiga.
(11)
Uued kavandatavad sõeluuringu meetodid analüüside tegemiseks peaksid tuginema soovitusele 2004/787/EÜ. Selles võetakse eelkõige arvesse, et praegu kättesaadavad meetodid on kvalitatiivsed ja peaksid võimaldama määrata lubamatut geneetiliselt muundatud organismi, mille puhul puudub proovide ja analüüsi lubatav piirmäär.
(12)
Teadusuuringute Ühiskeskuse juures asuva geneetiliselt muundatud toidu ja sööda referentlabor kontrollis ja kinnitas kavandatavate sõeluuringumeetodite sobivust geneetiliselt muundatud riisi avastamiseks.
(13)
Lubamatut riisi sisaldavate toodete turuleviimise vältimiseks vajalike proovivõttude ja määramistoimingute eesmärgil on vaja, et nii käitlejad kui ka ametlikud teenistused kasutaksid II lisas kehtestatud proovivõtu- ja analüüsimeetodeid. Eelkõige on vajalik, et nende meetodite kasutamisel võetakse arvesse geneetiliselt muundatud toidu ja sööda referentlabori juhiseid.
(14)
I lisas loetletud riisitooted, mis on pärit või saadetud Hiinast, tuleks lubada vabasse ringlusse ainult juhul, kui neil toodetel on kaasas asutuse „Entry Exit Inspection and Quarantine Bureau of the People’s Republic of China” (AQSIQ) poolt välja antud analüüsiaruanne ja terviseohutuse sertifikaat, mis vastavad käesoleva otsuse III ja IV lisas esitatud näidistele.
(15)
Et võimaldada kontrollimeetmete pidevat hindamist, on asjakohane kohustada liikmesriike komisjonile regulaarselt aru andma kõigest, mis puudutab Hiinast pärit või sealt saadetud riisitoodete saadetisi või nende ametlikku kontrollimist.
(16)
Käesolevas otsuses sätestatud meetmed peavad olema proportsionaalsed ega tohi takistada kaubandust rohkem kui vaja, mistõttu need peavad hõlmama ainult Hiinast pärit või sealt saadetud tooteid, mis võivad tõenäoliselt olla saastunud lubamatu geneetiliselt muundatud riisiga. Arvestades, et mainitud lubamatu geneetiliselt muundatud riisiga võib olla saastunud suur hulk mitmesuguseid tooteid, tundub olevat mõistlik valida välja kõik toiduained ja söödad, mille koostisainete hulgas on loetletud ka riis. Mõned tooted võivad aga sisaldada riisi, koosneda riisist või olla riisist valmistatud või mitte. Seetõttu oleks mõistlik lasta ettevõtjatel koostada lihtne tõend, kui tootes ei ole riisi, toode ei koosne riisist ega ole valmistatud riisist, et vältida kohustuslikke analüüse ja sertifitseerimist.
(17)
Kuue kuu jooksul tuleb olukord seoses võimaliku saastamisega lubamatute geneetiliselt muundatud riisisortidega üle vaadata, et hinnata, kas käesolevas otsuses sätestatud meetmed on veel vajalikud.
(18)
Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Kohaldamisala
Käesolevat otsust kohaldatakse I lisas loetletud Hiinast pärit või sealt saadetud riisitoodete suhtes.
Artikkel 2
Mõisted
1.   Käesolevas otsuses kohaldatakse määruse (EÜ) nr 178/2002 artiklites 2 ja 3, Euroopa Parlamendi ja nõukogu 29. aprilli 2004. aasta määruse (EÜ) nr 882/2004 (ametlike kontrollide kohta, mida tehakse sööda- ja toidualaste õigusnormide ning loomatervishoidu ja loomade heaolu käsitlevate eeskirjade täitmise kontrollimise tagamiseks) (6) artiklis 2 ja komisjoni määruse (EÜ) nr 669/2009 (7) artikli 3 punktides b ja c sätestatud mõisteid.
2.   Lisaks kasutatakse järgmisi mõisteid.
a)   „partii”– materjali eristatav ja konkreetne kogus;
b)   „osaproov”– toote väike ühetaoline kogus, mis on võetud partii igast proovivõtukohast partii koguulatuses (staatiline proovivõtmine) või mis on võetud toodete jadast kindlaksmääratud ajahulga jooksul (kaubavoo proovivõtmine);
c)   „koondproov”– tootekogus, mis on saadud teatavast partiist võetud osaproovide ühendamise ja segamisega;
d)   „laboriproov”– koondproovist võetud tootekogus, mis on ette nähtud laboratooriumis kontrollimiseks ja katsetamiseks;
e)   „analüüsiproov”– homogeniseeritud laboriproov, mis koosneb kas kogu laboriproovist või selle representatiivsest kogusest.
Artikkel 3
Eelteatis
Sööda- ja toidukäitlejad või nende esindajad teevad eelnevalt teatavaks eeldatava kuupäeva ja kellaaja, millal saadetis peaks määratud sisenemiskohta saabuma, ning saadetise laadi. Käitlejad peavad märkima ka toote nimetuse, mis viitaks sellele, kas tegemist on toidu või söödaga.
Artikkel 4
Imporditingimused
1.   Igal artiklis 1 osutatud toodete saadetisel peab kaasas olema käesoleva määruse III ja IV lisas sätestatud näidistele vastav analüüsiaruanne ja terviseohutuse sertifikaat, mille on täitnud, allkirjastanud ja kinnitanud asutuse „Entry Exit Inspection and Quarantine Bureau of the People’s Republic of China” (AQSIQ) volitatud esindaja.
2.   Kui I lisas nimetatud toode ei sisalda riisi, ei koosne riisist ega ole valmistatud riisist, võib analüüsiaruande ja terviseohutuse sertifikaadi asendada saadetise eest vastutava ettevõtja avaldusega, et toiduaine ei sisalda riisi, ei koosne riisist ega ole valmistatud riisist.
3.   Lõikes 1 viidatud uuringuks vajalike proovide võtmine ja analüüsimine teostatakse vastavalt II lisas sätestatud tehnilistele nõuetele.
4.   Kõik saadetised identifitseeritakse koodiga, mis on märgitud terviseohutuse sertifikaadile. Selle koodiga tuleb tähistada saadetise iga kott või muu pakend.
Artikkel 5
Ametlik kontroll
1.   Liikmesriigi pädev asutus tagab, et kõikide artiklis 1 nimetatud toodete puhul kontrollitakse saatedokumente, et tagada, et artiklis 4 sätestatud imporditingimused on täidetud.
2.   Juhul kui muude kui artikli 4 lõikes 2 kirjeldatud toodete saadetisel ei ole kaasas artiklis 4 sätestatud terviseohutuse sertifikaati ja analüüsiaruannet, saadetakse saadetis tagasi päritoluriiki või hävitatakse.
3.   Kui saadetisel on kaasas artikliga 4 ette nähtud terviseohutuse sertifikaat ja analüüsiaruanne, võtab pädev asutus 100 % sagedusega proovi II lisa kohase analüüsi tegemiseks, et määrata lubamatute GMOde esinemine. Kui saadetis koosneb mitmest osast, võetakse proovid ja analüüsid igast osast.
4.   Pädev asutus võib lubada saadetise edasitoimetamist enne füüsilise kontrollimise tulemuste selgumist. Sel juhul jääb saadetis pädevate asutuste pideva kontrolli alla kuni füüsilise kontrollimise tulemuste selgumiseni.
5.   Saadetise tohib vabasse ringlusse lubada ainult juhul, kui pärast II lisa kohaselt toimunud proovide võtmist ja analüüsimist on saadetise kõik partiid kooskõlas liidu õigusaktidega.
Artikkel 6
Aruanded komisjonile
1.   Liikmesriigid koostavad iga kolme kuu järel aruande, milles esitatakse kõikide artiklis 1 nimetatud toodete saadetistest eelmise kolme kuu jooksul võetud proovide kõik analüüsitulemused.
Need aruanded esitatakse komisjonile igale kvartalile järgneval kuul (aprill, juuli, oktoober ja jaanuar).
2.   Aruanne peab sisaldama järgmist teavet:
a)
selliste saadetiste arv, millest on võetud analüüside tarbeks proove;
b)
artiklis 5 sätestatud kontrollimise tulemused;
c)
selliste saadetiste arv, mis on analüüsiaruande ja terviseohutuse sertifikaadi puudumise tõttu tagasi lükatud.
Artikkel 7
Saadetise jagamine osadeks
Saadetisi ei jagata osadeks enne, kui pädevad asutused on ametliku kontrollimise lõpetanud.
Kui saadetis jagatakse ametliku kontrolli järel osadeks, peavad kuni kauba vabasse ringlusesse lubamiseni olema iga saadetise osaga kaasas terviseohutuse sertifikaadi ja analüüsiaruande kinnitatud koopia.
Artikkel 8
Kulud
Sööda- ja toidukäitleja tasub kõik kulud, mis tekivad seoses ametlike kontrollidega, sealhulgas proovivõtu, analüüside, ladustamise ja nõuetele mittevastavuse korral võetud meetmetega.
Artikkel 9
Üleminekusätted
Erandina artikli 4 lõikest 1 annavad liikmesriigid loa artiklis 1 nimetatud toodete saadetistele, kui saadetis on lähetatud Hiinast enne 1. veebruari 2012 ning eeldusel, et proovid on võetud ja analüüsid tehtud vastavalt artiklile 4.
Artikkel 10
Meetmete läbivaatamine
Käesolevas otsuses sätestatud meetmed vaadatakse uuesti läbi hiljemalt kuus kuud pärast otsuse vastuvõtmist.
Artikkel 11
Kehtetuks tunnistamine
Otsus 2008/289/EÜ tunnistatakse kehtetuks.
Viiteid kehtetuks tunnistatud otsusele tõlgendatakse viidetena käesolevale otsusele.
Artikkel 12
Jõustumine
Käesolev otsus jõustub kahekümnendal päeval pärast selle avaldamist Euroopa Liidu Teatajas.
Brüssel, 22. detsember 2011
Komisjoni nimel
president
José Manuel BARROSO
(1)  EÜT L 31, 1.2.2002, lk 1.
(2)  ELT L 268, 18.10.2003, lk 1.
(3)  ELT L 96, 9.4.2008, lk 29.
(4)  ELT L 348, 24.11.2004, lk 18.
(5)  ELT L 54, 26.2.2009, lk 1.
(6)  ELT L 165, 30.4.2004, lk 1.
(7)  ELT L 194, 25.7.2009, lk 11.
I LISA
TOODETE LOETELU
Toode
CN-kood
Koorimata riis
1006 10
Kooritud (pruun) riis
1006 20
Poolkroovitud või kroovitud riis, poleeritud või poleerimata, glaseeritud või glaseerimata
1006 30
Purustatud riis
1006 40 00
Riisijahu
1102 90 50
Riisitangud ja -lihtjahu
1103 19 50
Riisigraanulid
1103 20 50
Helvestatud riis
1104 19 91
Valtsitud või helvestatud viljaterad (v.a kaera-, nisu-, rukki-, maisi- ja odraterad ning helvestatud riis)
1104 19 99
Riisitärklis
1108 19 10
Jaemüügiks pakendatud imikutoidud
1901 10 00
Keetmata pastatooted, täidiseta või muul viisil toiduks valmistamata, muna sisaldavad
1902 11 00
Keetmata pastatooted, täidiseta või muul viisil toiduks valmistamata, muna mittesisaldavad
1902 19
Täidisega pastatooted, kuumtöödeldud või muul viisil toiduks valmistatud või mitte
1902 20
Muud pastatooted (muud kui kuumtöötlemata pasta, täidiseta või muul viisil toiduks valmistamata või muud kui täidisega pasta, kuumtöödeldud või muul viisil toiduks valmistatud või mitte)
1902 30
Teraviljade või teraviljasaaduste paisutamisel või röstimisel saadud toiduained, valmistatud riisist
1904 10 30
Müsli tüüpi tooted röstimata teraviljahelvestest
1904 20 10
Röstimata teraviljahelvestest või röstimata teraviljahelveste ja röstitud teraviljahelveste segudest või paisteradest toidukaubad, valmistatud riisist (v.a müsli tüüpi tooted röstimata teraviljahelvestest)
1904 20 95
Riis, eelkeedetud või muul viisil toiduks valmistatud, mujal nimetamata (v.a tangud, jahu, paisutamisel või röstimisel saadud toidukaubad või toidukaubad röstimata teraviljahelvestest või röstimata ja röstitud teraviljahelveste või paisutatud teraviljade segudest)
1904 90 10
Riisipaber
ex 1905 90 20
Küpsised (kreekerid jms)
1905 90 45
Pressitud või paisutatud tooted, maitseainetega või soolased
1905 90 55
Kliid, pebred jm tuulamis-, jahvatus- vm töötlusjäägid, riisist tärklisesisaldusega kuni 35 % massist, granuleerimata või granuleeritud
2302 40 02
Kliid, pebred jm tuulamis-, jahvatus- vm töötlusjäägid, riisist (v.a riisist, mille tärklisesisaldus on kuni 35 % massist), granuleerimata või granuleeritud
2302 40 08
Peptoonid ja nende derivaadid; mujal nimetamata valgud ja nende derivaadid; kroomitud või kroomimata naha pulber
3504 00 00
II LISA
Proovivõtu- ja analüüsimeetodid Hiinast pärit riisitoodetes lubamatu geneetiliselt muundatud organismi esinemise ametlikuks kontrollimiseks
1.   Üldsätted
Geneetiliselt muundatud riisi riisitoodetes puudumise ametlikuks kontrollimiseks ettenähtud proovid võetakse käesolevas lisas kirjeldatud meetodite kohaselt. Seeläbi saadud koondproove käsitatakse partiidele, kust nad on võetud, tüüpilistena.
2.   Proovid
2.1.   Proovide võtmine puistkaupadest ja analüüsiproovide valmistamine
Osaproovide arv koondproovide moodustamiseks ja analüüsiproovide valmistamiseks määratakse kooskõlas soovitusega 2004/787/EÜ ja sööda puhul kooskõlas määrusega (EÜ) nr 152/2009. Laboriproovi suurus on 2,5 kg, kuid seda võib töödeldud toidu või sööda puhul vähendada kuni 500 grammini. Määruse (EÜ) nr 882/2004 artikli 11 lõike 5 kohaselt moodustatakse koondproovist teine laboriproov.
2.2.   Proovide võtmine pakendatud toidust ja söödast
Osaproovide arv koondproovide moodustamiseks ja analüüsiproovide valmistamiseks määratakse kooskõlas standardiga CEN/ISO 15568 või samaväärse standardiga. Laboriproovi suurus on 2,5 kg, kuid seda võib töödeldud toidu või sööda puhul vähendada kuni 500 grammini. Määruse (EÜ) nr 882/2004 artikli 11 lõike 5 kohaselt moodustatakse koondproovist teine laboriproov.
3.   Laboriproovi analüüs
Päritolukohas tehakse laborianalüüs AQSIQ määratud laboris ning enne liidus vabasse ringlusse lubamist liikmesriigis ametlikku kontrolli läbiviivas määratud laboris. Sõelkatsed tehakse reaalaja-PCR meetodil vastavalt geneetiliselt muundatud toidu ja sööda referentlabori avaldatud meetodile (1) vähemalt järgmiste geneetiliste elementide puhul: CaMV (lillkapsa mosaiikviirus) 35S promooter, bakteri Agrobacterium tumefaciens nopaliini süntaasi stoppkoodon ja Bacillus thuringiensis’est saadud CryIAb, CryIAc ja/või CryIAb/CryIAc.
Teradest võetud proovide puhul võtab määratud kontrollilabor homogeniseeritud laboriproovist neli 240 grammilist (mis vastab 10 000 riisiterale) analüüsiproovi. Töödeldud toodete, nagu jahu, makaronide või tärklise puhul võib analüüsiproove vähendada 125 grammini. Neli analüüsiproovi tuleb peeneks jahvatada ja eraldi täiendavalt analüüsida. Igast analüüsiproovist tehakse kaks ekstraheeringut. Iga ekstraheeringu iga geneetiliselt muundatud geneetilise elemendi jaoks tehakse üks PCR-katse vastavalt järgnevas punktis 4 üksikasjalikult kirjeldatud sõeluuringu meetodile. Saadetist käsitatakse mittevastavana, kui vähemalt ühes saadetise analüüsiproovis loetakse vastavalt geneetiliselt muundatud toidu ja sööda referentlabori aruande juhistele määratavaks vähemalt üks geneetiliselt muundatud geneetiline element.
4.   Kasutatakse järgmisi analüüsimeetodeid:
a)
CaMV (lillkapsa mosaiikviirus) 35S promooteri ja bakteri Agrobacterium tumefaciens nopaliini süntaasi stoppkoodoni sõeluuringu jaoks.
ISO 21570: 2005 Analüüsimeetodid geneetiliselt muundatud organismide ja nendest saadud toodete määramiseks – kvantitatiivsed nukleiinhappepõhised meetodid. Lisa B1.
H.-U. Waiblinger et al., (2008), „Validation and collaborative study of a P35S and T-nos duplex real-time screening method to detect genetically modified organisms in food products”, Eur. Food Res. and Technol., Volume 226, 1221-1228.
E. Barbau-Piednoir et al., (2010), „SYBR®Green qPCR screening methods for the presence of „35S promoter” and „NOS terminator” elements in food and feed products”, Eur. Food Res. and Technol Volume 230, 383–393.
Reiting R, Broll H, Waiblinger HU, Grohmann L (2007), „Collaborative study of a T-nos real-time PCR method for screening of genetically modified organisms in food products”. J Verbr Lebensm 2:116–121;
b)
Bacillus thuringiensis’est saadud CryIAb, CryIAc ja/või CryIAb/CryIAc sõeluuringu jaoks.
E. Barbau-Piednoir et al., (in press) „Four new SYBR®Green qPCR screening methods for the detection of Roundup Ready®, LibertyLink® and CryIAb traits in genetically modified products”, Eur. Food Res. and Technol DOI 10.1007/s00217-011-1605-7.
Kui geneetiliselt muundatud toidu ja sööda referentlabor on kontrollinud meetodite spetsiifilisust mitmesugustel Hiina riisi proovidel, käsitatakse seda meetodit kui kõnealuste sõeluuringute läbiviimiseks kohast.
5.   Ülaltoodud sõeluuringumeetodite kasutamisel võetakse arvesse geneetiliselt muundatud toidu ja sööda referentlabori välja antud juhenddokumenti.
(1)  http://gmo-crl.jrc.ec.europa.eu
IV LISA
ANALÜÜSIARUANDE NÄIDIS
IV LISA
ANALÜÜSIARUANDE NÄIDIS
Märkus: palun täitke lisa vorm iga kontrollitud proovi kohta
Esitatav parameeter
Esitatud teave
Katselabori nimi ja aadress (1)
Katsearuande identifitseerimiskood (1)
<<000>>
Laboriproovi identifitseerimiskood (1)
<<000>>
Laboriproovi suurus (1)
X kg
Proovi jagamise korral:
Analüüsiproovide arv ja suurus
X Y-grammist analüüsiproovi
Analüüsitud katsekoguste arv ja suurus (1)
X Y-milligrammist katsekogust
Analüüsitud DNA kogus kokku (1)
X ng/PCR
DNA nukleotiidjärjestus(ed), mille esinemist kontrolliti (1):
Iga järgneva jaoks viidata kasutatud meetodile ning saadud keskmisele Ct arvule
Riisi marker:
35S promooter:
NOS terminaator:
CryIAb/CryIAc:
Muud järjestus(ed), mille esinemist kontrolliti:
Valideerituse staatus (nt laboritevaheliselt valideeritud, laborisiseselt valideeritud [näidake, millisele standardile, juhisele vastavalt]):
Leitud DNA nukleotiidjärjestuste kirjeldus (viide + märklaudgeenid):
Meetodi spetsiifika (sõeluuring, konstruktipõhine või tekkepõhine):
Absoluutne määramispiir (koopiate arv):
Praktiline määramispiir (analüüsitava prooviga seotud määramispiir), kui see on kindlaks tehtud:
Positiivsete DNA-sihtkontrollide ja etalonainete kirjeldus (1)
Positiivse kontrolli allikas ja laad ning etalonained (nt plasmiid, genoomne DNA, CRM …)
Teave positiivse kontrolli kohta (1)
Näidata analüüsitud positiivse kontrolli kogus (ng DNA) ja saadud keskmine Ct arv
Märkused
(1)  Kohustuslikud väljad.

Summary:
Lubamatu geneetiliselt muundatud riis Hiinast pärit riisitoodetes – erakorralised meetmed
Lubamatu geneetiliselt muundatud riis Hiinast pärit riisitoodetes – erakorralised meetmed
 
KOKKUVÕTE:
Rakendusotsus 2011/884/EL — erakorralised meetmed seoses lubamatu geneetiliselt muundatud riisiga Hiinast pärit riisitoodetes
MIS ON OTSUSE EESMÄRK?
Sellega sätestatakse erakorralised meetmed seoses geneetiliselt muundatud (GMO) riisiga Hiinast pärit või sealt lähetatud riisitoodetes.Sellega kehtestatakse ühine proovivõtu- ja analüüsiprotokoll Hiinast pärit impordis geneetiliselt muundatud riisi esinemise leidmiseks.
PÕHIPUNKTID
Eelteatis
Sööda- ja toidukäitlejad peavad:eelnevalt teatavaks tegema saadetise laadi ning eeldatava kuupäeva ja kellaaja, millal saadetis peaks määratud sisenemiskohta saabuma;märkima, kas tegemist on toidu või loomasöödaga.ImporditingimusedIgal toodete saadetisel peab kaasas olema analüüsiaruanne ja terviseohutuse sertifikaat, mille on täitnud, allkirjastanud ja kinnitanud asutuse „Administration of Quality Supervision, Inspection and Quarantine of the People’s Republic of China“ volitatud esindaja.Kui toode ei sisalda riisi, ei koosne riisist ega ole valmistatud riisist, võib aruande ja sertifikaadi asendada saadetise eest vastutava ettevõtja avaldusega, mis seda fakti kinnitab.Kõik saadetised tuleb identifitseerida koodiga, mis on märgitud terviseohutuse sertifikaadile. Selle koodiga tuleb tähistada saadetise iga kott või muu pakend.Ametlik kontrollPädev riiklik asutus peab kindlustama iga saadetise dokumentide kontrollimise, et tagada kõigi selliste toodete imporditingimuste täitmine.Juhul kui riisitoodete saadetisel ei ole kaasas terviseohutuse sertifikaati ja analüüsiaruannet, saadetakse saadetis tagasi päritoluriiki või hävitatakse.Kui saadetisel on kaasas terviseohutuse sertifikaat ja analüüsiaruanne, peab pädev asutus võtma proovi, et teha analüüs lubamatu geneetiliselt muundatud riisi olemasolu kohta. Kui saadetis koosneb mitmest osast, võetakse proovid ja analüüsid igast osast.Saadetise edasitoimetamist võib lubada enne füüsilise kontrollimise tulemuste selgumist. Ent sel ajal peab saadetis jääma pädevate asutuste pideva kontrolli alla.Saadetise vaba ringlus on lubatud ainult pärast füüsiliste testide tulemuste selgumist ning kui kõik partiid on kooskõlas ELi õigusaktidega.Aruanded
ELi riigid peavad iga kolme kuu järel saatma Euroopa Komisjonile aruande, milles esitatakse kõikide eelmise kolme kuu jooksul võetud proovide analüüsitulemused. Aruanne peab sisaldama järgmist teavet:saadetiste arv, millest on võetud analüüside tarbeks proove;tehtud kontrollide tulemused;saadetiste arv, mis on terviseohutuse sertifikaadi või analüüsiaruande puudumise tõttu tagasi lükatud.
MIS AJAST OTSUST KOHALDATAKSE?
Otsust kohaldatakse alates 12. jaanuarist 2012. aastast.
TAUST
Lisateave:Geneetiliselt muundatud organismid (Euroopa Komisjon).
PÕHIDOKUMENT
Komisjoni rakendusotsus 2011/884/EL, 22. detsember 2011, erakorraliste meetmete kohta seoses lubamatu geneetiliselt muundatud riisiga Hiinast pärit riisitoodetes ning otsuse 2008/289/EÜ kehtetuks tunnistamise kohta (ELT L 343, 23.12.2011, lk 140–148)
Otsuse 2011/884/EL hilisemad muudatused on algteksti lisatud. Käesoleval konsolideeritud versioonil on üksnes dokumenteeriv väärtus.
SEONDUVAD DOKUMENDID
Komisjoni rakendusotsus 2013/287/EL, 13. juuni 2013, millega muudetakse rakendusotsust 2011/884/EL erakorraliste meetmete kohta seoses lubamatu geneetiliselt muundatud riisiga Hiinast pärit riisitoodetes (ELT L 162, 14.6.2013, lk 10-14)
Euroopa Parlamendi ja nõukogu 22. septembri 2003. aasta määrus (EÜ) nr 1829/2003 geneetiliselt muundatud toidu ja sööda kohta (ELT L 268, 18.10.2003, lk 1–23)
Vt konsolideeritud versioon.
Viimati muudetud: 18.12.2017